
PËR NJË NDRYSHIM NË VENDIMIN NR.153, DATË 7.4.2000 TË KËSHILLIT TË MINISTRAVE “PËR MIRATIMIN E RREGULLORES SË ZBATIMIT TË KODIT RRUGOR  TË REPUBLIKËS SË SHQIPËRISË”, TË NDRYSHUAR

Në mbështetje të nenit 100 të Kushtetutës dhe të ligjit nr.8378, datë 22.7.1998 “Kodi Rrugor i Republikës së Shqipërisë”, të ndryshuar, me propozimin e Ministrit të Punëve Publike dhe Transportit, Këshilli i Ministrave

VENDOSI:

1. Neni 71/1, “Auditimi i sigurisë rrugore”, i rregullores së zbatimit të Kodit Rrugor të Republikës së Shqipërisë, miratuar me vendimin nr.153, datë 7.4.2000 të Këshillit të Ministrave, ndryshohet, si më poshtë vijon:

“Neni 71/1
Auditimi i sigurisë rrugore (Neni 35 i Kodit Rrugor)

1. Auditimi i sigurisë rrugore nënkupton kontrollin e pavarur dhe sistematik të projektit për ndërtimin dhe rehabilitimin e rrugëve, si dhe të projekteve të sinjalizimit rrugor apo instalimeve të tjera të trafikut, për të zbuluar e parandaluar gabimet në projektim ose zbatim, të cilat përbëjnë rrezik për ndodhjen e aksidenteve rrugore. Auditimi është mbështetje për entin pronar të rrugës, personin përgjegjës të projektit, si dhe atë zbatues të punimeve. Auditimi është i detyrueshëm për çdo projekt për ndërtimin dhe rehabilitimin e rrugëve apo instalimeve të tjera të trafikut nga pikëpamja e sigurisë rrugore dhe kryhet sipas metodave standarde, të përcaktuara me udhëzim të përbashkët të ministrit që mbulon veprimtarinë e transportit dhe të ministrit që mbulon veprimtarinë e pushtetit vendor. 
2. Auditimi i sigurisë rrugore kryhet nga subjekte juridike. Personat e certifikuar si auditues, përfaqësues të këtyre subjekteve, duhet të kenë përvojë pune mbi 5 (pesë) vjet në fushën e sigurisë rrugore. Auditimi i sigurisë rrugore kryhet, së paku, nga dy auditues.
3. Subjekti, që kryen auditimin e sigurisë rrugore, caktohet në përputhje me legjislacionin e  prokurimit të fondeve publike. 
4. Rregullat, kriteret, procedurat dhe dokumentacioni për përzgjedhjen e personave, të cilët do të kryejnë auditimin/inspektimin e sigurisë rrugore, si dhe veprimtaria e tyre përcaktohen me udhëzim të përbashkët të ministrit që mbulon veprimtarinë e transportit dhe të ministrit që mbulon veprimtarinë e pushtetit vendor.
5. Auditimi i sigurisë rrugore duhet të jetë pjesë përbërëse e procesit të hartimit të projekteve të infrastrukturës dhe kryhet në fazat e projektidesë, të projektit të zbatimit dhe gjatë të gjithë periudhës së ndërtimit dhe asaj të kolaudimit. Në rrugët  ekzistuese, kryhet inspektimi i sigurisë rrugore. 
6. Subjekti juridik i auditimit të sigurisë rrugore paraqet një raport me shkrim për çdo fazë të projektit të infrastrukturës, ku trajton edhe ndryshimet në projekt/ose në rrugë, që ai rekomandon, si dhe arsyet. Ky raport u dërgohet subjektit projektues, entit pronar të rrugës dhe njësisë së monitorimit e kontrollit të procesit të auditimit në ministrinë që mbulon veprimtarinë e transportit.
7. Subjekti projektues është i detyruar të marrë në konsideratë raportin e auditimit të sigurisë rrugore dhe të reflektojë për përmbajtjen e tij duke përpiluar me shkrim arsyet e pranimit ose jo të raportit apo duke dhënë një zgjidhje tjetër nga ajo e propozuar dhe u dorëzon nga një kopje entit pronar të rrugës, njësisë së monitorimit e kontrollit të procesit të auditimit në ministrinë që mbulon veprimtarinë e transportit dhe vetë subjektit juridik që ka kryer auditimin.
8. Në rastin e inspektimit të sigurisë rrugore në rrugët ekzistuese, grupi i inspektimit i dorëzon entit pronar të rrugës, së cilës i bëhet ky inspektim, një raport, me shkrim, ku parashtron të gjitha problemet e vëna re dhe propozimet për zgjidhjen e tyre.
9. Raportet e audituesve/inspektuesve dhe deklaratat, e përmendura në pikën 7 të këtij vendimi, i bashkëlidhen dokumentacionit të projektit. 
10. Për kryerjen e auditimit/inspektimit të sigurisë rrugore, për t’u orientuar gjatë lidhjes së kontratave, tarifat do të jenë, si më poshtë vijon:
a) Tarifa për kryerjen e auditimit të sigurisë rrugore për projektet për ndërtimin, për rehabilitimin dhe/ose modernizimin e rrugëve, do të ketë  një vlerë deri 0,3 %  nga vlera e përgjithshme e investimit. 
b) Për inspektimin e sigurisë rrugore në rrugët ekzistuese të hapura për trafikun, tarifa do të jetë një çështje e marrëveshjes kontraktuale, ndërmjet enteve pronare të rrugëve e inspektorëve dhe do të ketë një vlerë deri në 1% të vlerës së  përgjithshme të investimit.”.
2. Ngarkohen entet pronare të rrugëve dhe institucionet përgjegjëse për ndjekjen e zbatimin e këtij vendimi, si dhe për planifikimin e fondeve të nevojshme, mbështetur në buxhetin e tyre.
Ky vendim hyn në fuqi pas botimit në Fletoren Zyrtare.

